DECRETO 100/2010, do 10 de xuño, polo que se aproba a modificación dos estatutos do Colexio Profesional de Xoiaría, Ourivaría, Prataría, Reloxaría e Xemoloxía de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 24/06/2010

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire, no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais, complementando así o ámbito competencial determinado no artigo 27.29º do Estatuto de autonomía de Galicia.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia.
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da citada competencia, dispón no seu artigo 16, en relación co 18, que os colexios profesionais gozarán de autonomía para a elaboración, aprobación e modificación dos seus estatutos, sen máis límites que os establecidos polo ordenamento xurídico.
O Colexio Profesional de Xoiaría, Ourivaría, Prataría, Reloxaría e Xemoloxía de Galicia foi creado pola Lei 9/2006, do 1 de decembro, do Parlamento de Galicia, e os seus estatutos foron aprobados pola Xunta de Galicia mediante Decreto 244/2008, do 9 de outubro.
Con base na autonomía de que gozan os colexios profesionais para a modificación dos seus estatutos, o citado colexio acordou en asemblea xeral extraordinaria que tivo lugar o 26 de abril de 2009, a modificación parcial dos seus estatutos, modificación que afecta o artigo 6, referido á sede social do colexio, 24, sobre expedición de diploma e carné de colexiado, e 35, que regula a convocatoria de asembleas xerais.
Tendo en conta o exposto, unha vez que foi verificada a adecuación á legalidade da modificación estatutaria, en virtude do uso da competencia atribuída polo artigo 34.5º da Lei 1/1983, do 22 de febreiro, por proposta do conselleiro de Presidencia, Administracións Públicas e Xustiza, e tras a deliberación do Consello da Xunta de Galicia na súa reunión do dez de xuño de dous mil dez,
DISPOÑO:
Artigo único.
Aprobar a modificación parcial dos estatutos do Colexio Profesional de Xoiaría, Ourivaría, Prataría, Reloxaría e Xemoloxía de Galicia, que figuran como anexo a este decreto.
Disposición derradeira
Este decreto entrará en vigor aos vinte días da súa publicación no Diario Oficial de Galicia.
Santiago de Compostela, 10 de xuño de 2010.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza
ANEXO
Modificación parcial dos estatutos do Colexio Profesional de Xoiaría, Ourivaría, Prataría, Reloxaría e Xemoloxía de Galicia
Modifícase o contido dos seguintes artigos, que quedan redactados como segue:
Artigo 6
A sede social do colexio radica en Santiago de Compostela, na rúa Ramón Cabanillas, 5-7, 2º B.
Artigo 24
Á nova persoa incorporada ao colexio expídeselle un diploma de colexiada e un carné de colexiada, no cal debe constar, cando menos, a fotografía, nome e DNI do colexiado, número de colexiación e, segundo o caso, a mención exercente ou non exercente.
Artigo 35
1. A comunicación da convocatoria ás asembleas xerais é única e efectúase mediante comunicación dirixida aos colexiados, onde se expresará a orde do día, a data e hora da realización e o lugar.
2. Esta comunicación deberá ser realizada por correo ordinario, sen prexuízo de que se utilice tamén de forma complementaria calquera outra canle ou medio empregado polo colexio de ordinario nas súas comunicacións, entendéndose validamente realizada, en todo caso, coa súa publicación no taboleiro de anuncios e no portal web do colexio.
3. A convocatoria debe enviarse cunha antelación mínima de quince días hábiles respecto á data da súa realización, durante os cales os colexiados poden examinar na secretaría do colexio a documentación referente aos asuntos que teñan que ser sometidos á deliberación e, se procede, aprobación, da asemblea xeral.